鑿溫嶺
作者：楊王休
朝代：宋

paragraphs: 黄山形勢南如窩，四十餘里趨丹河。
年年七月八月雨，稻田瀰漲漫風波。
異時都水使者至，東開鐵場分水勢。
地綿力短功未成，尺一催歸卒吞志。
舊畫茫茫如棄井，百年遺恨如灰冷。
我來弔古更窮源，並水沿流至溫嶺。
嶺之首尾少低昂，如衡稱物錙銖强。
外即大海枕平麓，相去往往尋丈長。
天造地設巧乃爾，胡爲棄此而取彼。
興廢成否抑有時，不獨今非古皆是。
此來經營煩令君，便有異議爭云云。
常情自古憚謀始，豈料疲秦終利秦。